text: Klimarådet
  
  publiceret: 2023-07-10 10:40:29+02:00
  Klimarådet er et uafhængigt ekspertorgan, der rådgiver regeringen om, hvordan omstillingen til et klimaneutralt samfund kan ske på en omkostningseffektiv måde, så Danmark med meget lave drivhusgasudledninger kan fastholde velfærd og udvikling.
  Klimarådet består af 1 formand og 8 øvrige medlemmer med bred ekspertise og høj viden om klimaforhold inden for bl.a. energi, bygninger, transport, landbrug, miljø, natur, økonomi og forskning. Medlemmerne udpeges for en periode af 4 år.
  Klimarådets opgaver følger af klimaloven. Det fremgår af klimaloven, at Klimarådet skal yde uvildig rådgivning om klimaindsatsen og bistå Klima-, Energi- og Forsyningsministeren ved fastsættelse af nationale klimamålsætninger.
  Klimarådet skal desuden bidrage til den offentlige debat og udarbejde analyser af og anbefalinger til klimaindsatsen m.v.
  Klimarådet skal også årligt afgive anbefalinger til Klima-, Energi- og Forsyningsministeren om klimaindsatsen og vurdere, om klimamålene kan nås. Klimarådet har flere gange vurderet, at dette ikke er tilfældet.